夜寒行
作者：戴表元
朝代：宋

paragraphs: 昨日天寒不成醉，今日天寒不成寐。
醉遲得酒可强歡，寐少愁多頻發喟。
紫竿葦炬閙荒城，役夫遥作鸛鴨鳴。
擁衾高枕未云苦，熟聽但覺令人驚。
烏孫黄鵠飛不返，遼城白骨填未滿。
朔風蕭蕭吹成旗，居人何如去人遠。
丈夫無成霜滿須，沙場萬里星河疏。
南牆詩翁窮據爐，北窗少年猶讀書。